Ličba bjezdźěłnych w Hornjej Łužicy je w juliju lochce stupała. To wšak bě Budyska agentura za dźěło tež tak wočakowała.
Budyšin (CK/SN). W juliju bě w Hornjej Łužicy 18 990 žonow a muži bjezdźěłnych. To je 159 wjac hač měsac do toho. Kaž wočakowane, je tuž bjezdźěłnosć w regionje lochce přiběrała, dokelž njebuchu mnozy młodźi ludźo, kaž hižo minjene lěta tež, po wukubłanju přewzaći. Za přičinu, so znjeměrnić dać, pak to nawoda Budyskeje agentury za dźěło Thomas Berndt nima. „Dźěłowe wiki su robustne a přijimanjakmane“, wón rozłožuje. Berndt je tež wšitkim, kotřiž po wukubłanju dźěło njedóstachu, poručił na agenturu přińć. Tam móža jim aktualnje 4 567 městnow we wuchodnej Sakskej posrědkować. Z 1 134 drje je najwjace poskitkow dale z wobłuka dźěła na čas, ale tež w dalšich branšach nowych sobudźěłaćerjow pytaja. Tak maja na přikład w předźěłacym přemysle tuchwilu 893 swobodnych městnow. 420 w strowotnistwje a socialnistwje, 339 w twarstwje.
szl_Latn szl_Latn